Komisijos reglamentas (EB) Nr. 623/98
1998 m. kovo 19 d.
iš dalies keičiantis Reglamentą (EB) Nr. 577/97, nustatantį tam tikras išsamias Tarybos reglamento (EB) Nr. 2991/94, nustatančio tepamų riebalų standartus, bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais apsaugos, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 2 d. Tarybos reglamentą (EEB) Nr. 1898/87 dėl pavadinimų naudojamų prekiaujant pienu ir pieno produktais apsaugos [1] su paskutiniais pakeitimais, padarytais Austrijos, Suomijos ir Švedijos stojimo aktu, ir ypač į jo 4 straipsnio 2 dalį,
kadangi 1997 m. balandžio 1 d. Komisijos reglamento (EB) Nr. 577/97, nustatančio tam tikras išsamias Tarybos reglamento (EB) Nr. 2991/94, nustatančio tepamų riebalų standartus, bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais apsaugos [2], taikymo taisykles su paskutiniais pakeitimais, padarytais Reglamentu (EB) Nr. 2181/97 [3], 3 straipsnyje nustatomos pavadinimo "sviestas" naudojimo taisyklės sudėtiniams produktams, kaip apibrėžta Reglamento (EEB) Nr. 1898/87 2 straipsnio 3 dalyje; kadangi jame numatyta, kad sudėtinių produktų turinčių pavadinimą "sviestas" mažiausias pieno riebumas yra 75 %;
kadangi Reglamento (EB) Nr. 577/97 4 straipsnyje išdėstyta procedūra, kuria turi būti vadovaujamasi siekiant gauti leidimą naudoti pavadinimą "sviestas" sudėtiniams produktams, kurių pagrindinę dalį sudaro sviestas, tačiau į kurių minimalų - 75 % pieno riebumą negali būti atsižvelgta dėl techninių ir (ar) organoleptinių priežasčių;
kadangi patirtis parodė, kad būtų sunku taikyti šią procedūrą kiekvienu atskiru atveju taip, kad būtų užtikrintas sąžiningumas ir nuoseklumas; kadangi suteikiant pavadinimus sviesto turintiems sudėtiniams produktams turėtų būti taikomos lengvai suprantamos, paprastos taisyklės; kadangi šiose taisyklėse turėtų būti atsižvelgiama į sudėtinių produktų rinkos vystymąsi;
kadangi yra priimtina bendra taisyklė, leidžianti naudoti pavadinimą "sviestas" sudėtiniams produktams, kurių pagrindinę dalį sudaro sviestas, kai jam panaudoto pieno mažiausias riebumas yra mažesnis negu 75 %, bet ne mažesnis negu 62 %, jei tik pavadinime vartojamos sąvokos, užtikrinančios, kad vartotojas nebūtų klaidinamas;
kadangi iš sviesto, cukraus ir alkoholinio gėrimo susidedantys produktai sudaro tiksliai apibrėžtą sudėtinių produktų grupę, pasižyminčią tam tikromis savybėmis; kadangi turi būti įvesta speciali nuostata dėl pavadinimo "sviestas" naudojimo šiems produktams;
kadangi siekiant užtikrinti, kad Reglamento (EEB) Nr. 1898/87 tikslai būtų visapusiškai įvykdyti, atsižvelgiant į pieno riebumo įvairovę sudėtiniuose produktuose, kurių atžvilgiu vartojamas pavadinimas "sviestas" jiems taps privalumu, būtina įvesti šio pavadinimo naudojimo sąlygą, kad pieno riebumas būtų nurodytas produkto etiketėje;
kadangi Pieno ir pieno produktų vadybos komitetas nepateikė nuomonės per jo pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 577/97 iš dalies keičiamas taip:
1. 3 straipsnis pakeičiamas taip:
"3 straipsnis
1. Pavadinimą "sviestas" galima vartoti sudėtiniams produktams, kurių pagrindinė dalis yra sviestas, kaip apibrėžta Reglamento (EEB) Nr. 1898/87 2 straipsnio 3 dalyje, jei galutiniame produkte yra ne mažiau kaip 75 % pieno riebalų ir jis buvo pagamintas tik iš sviesto, kaip apibrėžta Reglamento (EB) Nr. 2991/94 priedo A dalies 1 dalyje, ir kitų aprašyme paminėtų pridėtinių sudedamųjų dalių.
2. Pavadinimą "sviestas" galima vartoti sudėtiniams produktams, kuriuose yra mažiau kaip 75 %, bet ne mažiau kaip 62 % pieno riebalų, jei laikomasi kitų 1 dalyje nurodytų reikalavimų, ir jei produkto pavadinime yra žodžiai "sviesto preparatas".
3. Nukrypstant nuo 1 ir 2 dalių, pavadinimas "sviestas" gali būti naudojamas kartu su žodžiu ar žodžiais, skirtais įvardinti produktus, nurodytus III priede, kuriuose yra ne mažiau kaip 34 % pieno riebalų.
4. Pagal 1, 2 ir 3 dalis naudojant pavadinimą "sviestas" taikomas reikalavimas produktų etiketėse ir pateikiant produktus nurodyti pieno riebumą, o jei kitose pridėtinėse sudedamosiose dalyse yra riebalų - bendrą riebumą.
5. 2 dalyje nurodytas terminas "sviesto preparatas" ir 4 dalies nuorodos, turi būti pateikti gerai matomoje vietoje, aiškiai matomi ir lengvai įskaitomi."
2. 4 straipsnis išbraukiamas.
3. Šio reglamento priedas tampa III priedu.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. rugsėjo 1 d.
Šis Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 19 d.